kardosdrur/scandi-wiki huggingface dataset:
Antsiranana-provinsen

Antsiranana (fransk samt malagassisk Antsiranana eller Diego-Suarez) er en af Madagaskars seks  provinser og ligger i den nordlige del af landet. Provinsens hovedstad er Antsiranana. Med en befolkning på 1.188.425 personer og et areal på 43.406 kvadratkilometer er der en befolkningstæthed på 27,4 indbyggere pr. kvadratkilometer i provinsen, hvilket er en fjerdeplads i forhold til Madagaskars øvrige provinsers befolkningstæthed.

Provinsen grænser til provinserne Mahajanga i sydvest og Toamasina i sydøst.

Administrativ inddeling
Ansiranana er inddelt i to regioner (faritra), som nu er det højeste subnationale niveau efter 4. oktober 2009, De to regioner er inddelt i sammenlagt ni distrikter (Fivondronana):

 Diana
 1. Ambanja 
 2. Ambilobe 
 5. Antsiranana landdistrikt 
 6. Antsiranana 
 7. Nosy Be
 Sava
 3. Andapa 
 4. Antalaha 
 8. Sambava 
 9. Vohemar

Eksterne kilder og henvisninger

Madagaskars provinser
Frederiksen

Frederiksen er et almindeligt dansk efternavn, der betyder "søn af Frederik". Over 20.000 danskere bærer navnet ifølge Danmarks Statistik.

Kendte personer med navnet 
 Johannes Frederiksen (1881 - 1960), dansk arkitekt.
 Anton Frederiksen (1884 - 1967), dansk arkitekt.
 Karla Frederiksen (1893 - 1961), dansk forfatterinde.
 Henrik Frederiksen (1965), dansk forfatter og forlægger.
 Boris Frederiksen (ukendt fødselsår), dansk advokat.
 Rudy Frederiksen (ukendt fødselsår), dansk sikker chat-konsulent ved Ringkjøbing Amt.

I politik 
 Niels Christian Frederiksen (1840 - 1905), dansk økonom og politiker.
 Ib Frederiksen (1927), dansk politiker.
 Claus Hjort Frederiksen (1947), dansk politiker.
 Anthon Frederiksen (1953), grønlandsk politiker.
 Jens B. Frederiksen (1967), grønlandsk politiker.
 Mette Frederiksen (1977), dansk politiker.

I sport 
 Viggo Frederiksen (1916 - 1993), dansk professionel fjervægtsbokser.
 Niels Frederiksen (1970), dansk fodboldtræner.
 Søren Frederiksen (1972), dansk fodboldspiller.
 Johnny Frederiksen (1975), dansk curlingspiller.
 Helle Frederiksen (1981), dansk triatlet og tidligere svømmer.
 Jan Frederiksen (1982), dansk fodboldspiller.

Fiktive personer 
 Emma Frederiksen, en karakter, som optræder i tv-serien Huset på Christianshavn.

Referencer 

Danske efternavne
Bongolava

Bongolava er en  region i Madagaskar. Regionshovedstaden er  Tsiroanomandidy, hvis befolkning i 2004 blev anslået til 326.600 .

Geografi
Regionen ligger i den nordvestlige del af Antananarivo provinsen midt på Madagaskar. Den grænser til Betsiboka, Melaky, Menabe, Vakinankaratra, Itasy og Analamanga. Højden ligger mellem 800 og 1.500 moh.

Bongolava er inddelt i to distrikter, Fenoarivobe med administrationsbyen Fenoarivobe og Tsiroanomandidy med administrationsbyen  Tsiroanomandidy, og de er igen inddelt i 24 kommuner.

Eksterne kilder og henvisninger

Bongolava   (på fransk)

Madagaskars regioner
Vorsø Kalv

Vorsø Kalv er en holm der ligger i Horsens Fjord omkring 100m sydvest for Vorsø og 3 km vest for Alrø. Holmen har været fredet siden 1934.
Den ligger desuden i Ramsarområde nr. 13 siden 1977, fuglebeskyttelsesområde nr. 36 siden 1994 og dansk habitatområde nr. 56 siden 1998.

Øen er tilgængelig til fods ad en ebbevej fra Vorsø.

Der er en bestand af både nordmarkmus og dværgmus på øen og der er også blevet oberserveret mosegris, ræv og grævling.

Noter 

Øer i Danmark
Øer i Kattegat
Fredede arealer i Danmark
Horsens Kommunes geografi
Periparus

Periparus er en slægt af fugle i familien mejser, hvor alle seks arter er udbredt i Asien. En enkelt art, Sortmejse (Periparus ater), findes også i Europa, herunder Danmark.

Arter 
 Sortmejse, Periparus ater, Europa og Asien
 Sortbrystet mejse, Periparus rufonuchalis, Himalaya
 Brunbuget mejse, Periparus rubidiventris, Sydasien
 Gulbuget mejse, Periparus venustulus, Kina
 Pragtmejse, Periparus elegans, Filippinerne
 Palawanmejse, Periparus amabilis, Filippinerne

Kilder og henvisninger 
 Danske navne på alverdens FUGLE Arkiveret version fra juli 2013.
 Gill, F & D Donsker (Eds). 2015. IOC World Bird List (v 5.1). .

Mejser
Lophophanes

Lophophanes er en slægt af fugle i familien mejser med to arter, der findes i henholdsvis Europa og Sydasien. Topmejsen (Lophophanes cristatus) er almindelig i Danmark vest for Storebælt.

Arter 
 Topmejse, Lophophanes cristatus 
 Gråstrubet topmejse, Lophophanes dichrous

Kilder og henvisninger 
 Danske navne på alverdens FUGLE Arkiveret version fra juli 2013.
 Gill, F & D Donsker (Eds). 2015. IOC World Bird List (v 5.1). .

Mejser
Parus

Parus er en slægt af fugle i familien mejser. Der findes 26 arter, hvoraf de 15 kun findes i Afrika og andre 10 kun i Asien. En enkelt art, musvit (Parus major), yngler i det meste af Europa foruden det nordligste Afrika og dele af Asien. 

Bestanden af en enkelt art hvidnakket mejse (Parus nuchalis) fra Indien bliver betragtet som "sårbar" i den internationale rødliste fra IUCN.

Noter

Kilder og henvisninger 
 Danske navne på alverdens FUGLE Arkiveret version fra juli 2013.
 Gill, F & D Donsker (Eds). 2015. IOC World Bird List (v 5.1). .

Mejser
Cyanistes

Cyanistes er en slægt af fugle i familien mejser. De tre arter findes udbredt i Europa, Mellemøsten, Centralasien og Nordafrika.

Arter 
 Blåmejse, Cyanistes caeruleus, Europa og Mellemøsten
 Kanarisk blåmejse, Cyanistes teneriffae, Kanariske Øer og nordligste Afrika
 Azurmejse, Cyanistes cyanus, Rusland og Centralasien

Kilder og henvisninger 
 Danske navne på alverdens FUGLE Arkiveret version fra juli 2013.
 Gill, F & D Donsker (Eds). 2015. IOC World Bird List (v 5.1). .

Mejser
PPI

PPI kan står for flere ting:

 Producentprisindeks
 Partito Popolare Italiano - flere italiske partier
 potente proton(syre)pumpehæmmere
 Pixels per inch
Dirk Gentlys holistiske detektivbureau

Dirk Gentlys holistiske detektivbureau (Dirk Gently's holistic detective agency) er en roman fra 1987 af Douglas Adams.

Bogen handler om manden Dirk Gently, som ejer et detektivbureau. I følge bogen selv er det en "ghost-horror-detective-time travel-romantic comedy epic".

Bogen efterfølges af Sjælens lange mørke te-pause (The long dark tea-time of the soul) og Tvivlens laks (The Salmon of Doubt), som dog aldrig er blevet færdigskrevet grundet forfatterens død.

Romaner fra England
Litteratur i 1987
Peter Heering (født 1934)

Peter Frederik Suhm Heering (født 26. august 1934 i København, død 11. marts 2015 i Hellerup) var en dansk fabrikant og formand for Danes Worldwide, gift med Susanne Heering.

Han var søn af likørfabrikanten Peter Heering (1908-1987) og blev i 1969 medejer og 1977 eneejer af familiefirmaet Heering, som han i 1990 solgte til Danisco efter at have rekonstrueret det i kølvandet på oliekrisen.

Fra 1987 var han formand for udlandsdanskernes forening, Dansk Samvirke, nu Danes Worldwide.

Den 25. august 1962 blev han gift med Susanne Heering, født Mørch. Peter og Susanne Heering var nære venner af kongehuset.

Hæder 
 Kommandør af Dannebrogordenen (29. juli 2004) 
 Den Civile Fortjenstorden (Spanien)
 Mérite Agricole

Referencer

Eksterne henvisninger 
 Brita Stenstrup: "Glæden skal man ikke udsætte", Berlingske Tidende, 25. august 2004.
 

Peter 3
Fabrikanter fra Danmark
Foreningsformænd fra Danmark
Kommandører af Dannebrog
Danskere i 1900-tallet
Danskere i 2000-tallet
Personer i Kraks Blå Bog (afdøde)
Personer fra København
Egernsund-prammen

Egernsund-prammen er en pram fra den tidlige middelalder fundet ved Egernsund i Sønderjylland i 1966. Den blev fundet i forbindelse med anlæggelsen af Egernsundbroen, der forbinder Alnor og Egernsund. På Middelaldercentret ved Nykøbing Falster har man fremstillet en rekonstruktion af prammen.

Fundet 

Båden blev fundet 1966 i det smalle sejlløb mellem Alnor og Egernsund ud mod sejlløbet. Man fandt dele af en rektangulær pram på ca. 11 meters dybde. Prammen blev kulstof 14-dateret til omkring år 1130 ± 55 år.

Desuden fandt man samme sted brudstykker fra en stammebåd af egetræ dateret til omkring år 1130 ± 75 år. 966 sammen med "Egernsundprammen" (j.nr. 97). Grundet de mange brudstykker kunne stammebåden ikke rekonstrueres.  Tæt ved båden fandtes et såkaldt "sidesværd" som sandsynligvis er en del af bådens ene side.

Prammen 
Prammen er en færgepram, der er 7 meter lang, 1,9 meter bred og ca. 0,5 meter høj i midten og lidt lavere i hver sin ende. Prammen er fladbundet og konstrueret af fire langsgående planker, der er fæstnet med trænagler til ti tværgående bundstykker i bunden af prammen. Prammet en meget fladbundet, så den nemt kan gå op på land, men buer svagt med størst dybdegang på midten. 
Der er ni spanter, der holder klædningen. De tværgående bundstykker er L-formede således at de går op over spanterne.

Typen er ikke tidligere set i danske fund, og prammen kan have forbindelse til slavernes byggetradition. Man mener at den har været brugt som færgefartøj.

Rekonstruktion 
På Middelaldercentret ved Nykøbing Falster, der beskæftiger sig med dansk middelalder omkring år 1400, har man rekonstrueret Egernsund-prammen. Rekonstruktionen blev udført med kopier af originale værktøjer.

På trods af, at prammen syntes simpel i sin konstruktion, var materialevalg og byggeforløb svært. Sejlads med prammen viser, at det er et manøvredygtigt fartøj, der bl.a. kan transportere dyr som fx heste.

Eksterne henvisninger 
 Prammens undersøgelseshistorie 
 Færgeprammene i Hedeby og Egernsund

Referencer 

Arkæologiske fund fra Danmark
Fartøjer
Prammen
Rekonstruerede skibe
Skibsvrag i Danmark
Genstande fra middelalderen fra Danmark
Vindmølleindustrien

Vindmølleindustrien er en interesse- og brancheorganisation med mere end 250 medlemmer primært fra Danmark. Brancheorganisationen favner både vindmøllefabrikanter, energiselskaber og den brede skare af virksomheder, der leverer komponenter til vindmøller, samt service og rådgivning på vindenergiområdet.

Vindmølleindustrien er medstifter af State of Green (det tidligere Klimakonsortiet)

Eksterne henvisninger 
 www.windpower.org - officiel website for Vindmølleindustrien 

Brancheorganisationer
Vindenergi i Danmark
Orddannelse

Orddannelse er skabelse af ord.
De to hovedmetoder hvorved at nye ord skabes er ved afledning og sammensætning.
Derudover kan orddannelse ske ved forkortelse eller ved indlån af ord fra fremmede sprog.

Afledning sker typisk ved at forled eller efterled påsættes det oprindelige ord.
Et dansk eksempel er ordet "skade" der kan afledes til tillægsordet "skadelig" ved efterleddet "-lig". Dette tillægsord kan afledes til et nyt tillægsord, "uskadelig" ved påsættelse af forleddet "u-".

Sammensætning sker ved at to ord sættes sammen, eventuelt med et bindebogstav imellem. Et dansk eksempel er fra ordene "skade" og "bygning" der kan danne det nye ord "bygningsskade", hvor "-s-" er et bindebogstav.

En speciel form for orddannelse skaber et portmanteau hvor fragmenter af ord skaber et nyt ord. Engelske eksempler er ordet "motel" der er skabt ud fra fragmenter af "motor" og "hotel" og ordet "brunch" der er opstået fra "breakfast" og "lunch".

I Danmark skabes nye ord ikke af Dansk Sprognævn, men de registrere dog nye ord,
for eksempel gennem netordbogen Nye ord i dansk.

Henvisninger 

Sprogforskning
Helle Moltke

Helle Kirsten Flamand, gift grevinde Moltke (født 30. maj 1947) er en dansk godsbestyrer og kammerdame, mor til Caroline Heering.

Hun var første gang gift med Erik Wilhelm Kjær. I sit andet ægteskab giftede hun sig i 1987 med cand.polit., kaptajn Norman Ivar Frederik greve Moltke til Lystrup og Jomfruens Egede (født 2. april 1945), som allerede døde af kræft 27. januar året efter. Hun var da gravid med sønnen, Joachim Godske Norman greve Moltke, som arvede godserne, der bestyres af Helle Kirsten Flamand Moltke, mens sønnen uddanner sig til agronom.

I 2008 blev hun udnævnt til kammerdame. Hun bærer også Phønix Ordenen.

Kilder 
 Opslag i Borger.dk
 Danish Royal Watchers

Kammerdamer fra Danmark
Grevinder fra Danmark
Danskere i 1900-tallet
Danskere i 2000-tallet
Landmænd fra Danmark
Helle
Magleås

Magleås er et tidligere landsted i Høsterkøb, i nærheden af Birkerød, i Nordsjælland. Hovedbygningen er omgivet af ca. 80 dekar privat park, og støder direkte op til Rude Skov. Der er også stald og forvalterbolig på ejendommen.

Ejendommen er beliggende i et morænelandskab med småsøer og tunneldale. Områdets højeste punkt er Maglebjerg (91 m.o.h.). Her ligger Magleås. Hovedbygningen blev bygget i 1910 for forretningsmanden Aage Westenholz (1859–1935), der bl.a. var onkel til Karen Blixen og medejer og styreformand for Karen Coffee Company Ltd. Hovedbygningen blev tegnet af Westenholz' svoger, arkitekt Torben Grut i en nybarok stil med 50 værelser, og Grut tegnede også den lange staldbygning. I 1942 blev Magleås købt af pavelig kammerherre og greve Christopher Tostrup Paus, som havde solgt sit gods Herresta i Sverige i 1938 og som døde i 1943. Magleås blev derefter overtaget af Thorleif Paus, der solgte ejendommen til den katolske kirke i Danmark (Ansgarstiftelsen) i 1945. Derefter blev ejendommen brugt som folkehøjskole i flere år. I 1974 blev Magleås taget i brug som kursus- og konferencecenter for den katolske kirke i Danmark.

Kilder

Litteratur 
 Ingelise Schmidt og Tormod Hessel: Magleås og Åsebakken. Mennesker og begivenheder. Birkerød, Birkerød Lokalhistoriske Forening, 2012, 131 s., .
 Niels Peter Johansen, Livet på Magleås og Åsebakken, i Birkerød Lokalhistorie, vol. 3, nr. 4, 1992, s. 3–5
 Tormod Hessel, Magleås og Åsebakken : fra patricierejendomme til højskole og kloster, i Birkerød Lokalhistorie, vol. 3, nr. 4, 1992, s. 6–7

Eksterne henvisninger 
 Magleås kursuscenter 

Bygninger, konstruktioner og anlæg i Rudersdal Kommune
Thomas og Tim

Thomas og Tim er en dansk tegnefilmsserie, udsendt af Danmarks Radio i 1990'erne. Serien handler om to drenge, der ved hjælp af deres fantasi, oplever en masse eventyr som de selv finder på. I serien er der deres nabo Frida, samt drengenes hund Fif(f)i(g) og hønen Høne Bøne.

Hovedpersoner
 Thomas er den ældste af de to brødre. Han er hemmeligt forelsket i nabopigen Frida og han holder af at læse tegneserier. Thomas er ofte ret så uintelligent, og har det med at sige og gøre ting, for bagefter være ret bange af sig af natur. Thomas kan godt lide at gå på opdagelse med sin lillebror, Tim, og i et enkelt afsnit var han også ved smide ham i vandet til en havfrue, men blev stoppet af en papegøje.

 Tim er den yngste. Han er ikke bange for nogen eller noget, med undtagelse af spøgelser. Han bærer en rød sut, hvorfor vides ikke, han mister den i to episoder. I den ene, mister han sin sut efter at være blevet stukket af en bi, hvor han går helt fra den. I en anden episode oplever han, at hans sut bliver taget af et vildt dyr, mens han selv, i deres fantasieventyr, har lagt den fra sig, idet han er nødt til at spise sne for at slukke tørsten. Han prøver altid på at få flere hårde muskler i form af sport, og nye aktiviteter. Tim mener selv han er den modigste, til trods for at han starter med at være vandskræk i et afsnit. Han er meget glad for Fif(f)i(g) og at kaste bold eller andet hvor han kan vise, hvor stærk han er.
 Frida er nabopigen til drengene, og er også Thomas' hemmelige forelskelse. Frida kan godt lide at se en god krimi i tv, hun er stor fan af “Selvis” og at lege med drengene når de keder sig. Hun har en vane med altid at sige 'børnis' og ‘om jeg må spørge?!’ og at være ret spontan af sig. Hun bliver i drengenes fantasiunivers ofte fremstillet ret voksent og sexet. Eksempelvis bliver hun i ét afsnit set som havfrue med bare bryster , i et andet som sexet sygeplejerske og et tredje som sexet Star Wars-heltinde.

 Fifi er drengenes hund og kæledyr, og er mest af alt meget livlig og udadvendt samt meget legesyg. Dens køn anses som han. I nogle situationer virker den meget modig, og andre gange meget intelligent, og er ofte den, som ender med succes til sidst i programmet. I en episode er den trommeslager, i en anden er den et uhyggeligt søslange uhyre, mens den i en anden er portør. 
 Forældrene bliver aldrig fuldtud vist, men er ofte med i form af skikkelser, eller man ser glimt af dem i form af ben, hænder eller fødder. Moderen er mørk i huden, hvor faderen er mere hvid. Moderen ses oftere end faderen.

Andre medier 
Der er også lavet to pc-spil omkring serien med navnet "Thomas og Tim" (1997) og "Thomas og Tim II" (1998), lavet af pixeleers , det første spil er hvad man i dag ville kalde en blockbuster, da den kom på top 3 over de mest solgt spil i julen,1997.

Referencer

Eksterne henvisninger 
 

Animerede børneserier
Animerede tv-serier fra Danmark
Danske tv-serier fra 1990'erne
DR-serier
Eventyrserier
Niels Knudsen Skov

Niels Knudsen Skov (født 11. juni 1933 i Brovst) er en dansk forhenværende officer.

Han er søn af slagtermester Chr. Skov (død 1958) og hustru Petra født Knudsen (død 1961), tog realeksamen fra Åbybro Mellem- og Realskole 1949 og handelseksamen fra Justistråd Møllers Handelshøjskole i Aalborg 1950. Skov blev dernæst udlært i kontor- og handelsfag ved Chr. Kjærgård A/S, Nørresundby 1953.

Han blev intendanturløjtnant 1955, var ved Den danske Kommando i Vesttyskland 1955-56 og gennemgik Hærens Officersskole 1956-58, som han forlod som premierløjtnant. Han har været tjenstgørende ved regimenter og myndigheder, bl.a. Intendanturkorpsets skole 1958-64, blev kaptajn 1964, var tjenstgørende i Forsvarsministeriet 1964-80, som kontorchef fra 1974. Skov blev major 1969, oberstløjtnant 1977, oberst 1980, generalmajor 1985; afdelingschef i Forsvarskommandoen, Økonomistaben 1980 og chef for Økonomistaben fra 1985 til sin pensionering.

Han har været medlem af bestyrelsen for Intendanturofficersforeningen 1960-64 og formand for I/S Greve Strand Vandværk. 4. oktober 1993 modtog han Kommandørkorset af 1. grad af Dannebrogordenen, og han bærer også Hæderstegnet for god tjeneste ved Hæren.

Han har siden 21. juli 1957 været gift med Birthe Christensen (født 20. februar 1935 i Åbybro), datter af uddeler Arnold Christensen (død 1972) og hustru Louise født Hansen (død 1976).

Kilder 
 Kraks Blå Bog 2004.

Personer i Kraks Blå Bog
Generalmajorer fra Danmark
Kommandører af 1. grad af Dannebrog
Danskere i 1900-tallet
Afdelingschefer fra Danmark
Personer fra Jylland
Poul Qvesel

Poul Qvesel (født 11. juni 1911, død 14. juni 2016) var en dansk forhenværende skoleinspektør og borgmester.

Han voksede op i Hjørring, hvor Qvesels fader var murer. Efter faderens tidlige død i 1925 kom sønnen på privatskole og tog præliminæreksamen efterfulgt af lærereksamen på Nørre Nissum Seminarium. Dernæst blev Poul Qvesel ansat som lærer på Vestjysk Gymnasium i Tarm og senere på Vinderup Realskole, hvor han mødte sin tilkommende hustru, Margrethe Kaltoft Holm, som stammede fra Juelsvang ved Sønder Omme. Parret blev gift i 1936, og sammen med hende oprettede han Nørre Nebel Realskole, som de drev i 35 år. I 1960 blev skolen omdannet til en selvejende institution, og i 1970 blev skolen overtaget af Blaabjerg Kommune med Qvesel som skoleinspektør for det samlede skolevæsen i Nørre Nebel.

Han var valgt for borgerlisten til den stedlige kommunalbestyrelse i 32 år, dels som sognerådsformand og dels som borgmester efter kommunesammenlægningen 1970.

Inden for Det Danske Spejderkorps har han været divisionschef for Vesterhavsdivisionen, og han var stifter af det det første hjemmeværnskompagni i Blaabjerg Kommune i 1950. Han har modtaget Hæderstegnet for god tjeneste ved Hjemmeværnet.

Kilder 
 "Har oplevet tre konger og en dronning", VesterhavsPosten, 3. juni 2011.

Hundredårige
Sognerådsformænd fra Danmark
Borgmestre fra Danmark
Lærere fra Danmark
Danskere i 1900-tallet
J.H.F. Jahn

Jens Harald Fibiger Jahn (7. juni 1818 i Kiel – 6. april 1849 ved Ullerup, Sundeved) var en dansk officer og militærhistoriker.

Han var søn af premierløjtnant, senere kaptajn Ferdinand Heinrich Jahn (1789-1828) og Eleonora H. Fries (1794-1859). Han blev 1831 kadet og udgik 1835 fra Landkadetkorpset som sekondløjtnant ved Prins Christian Frederiks Regiment. Faderens kærlighed til historien var gået i arv til ham, og han begyndte straks som ung løjtnant at sysle med krigshistoriske studier, der 1840-41 satte frugt i værket De danske Auxiliærtropper (to dele). Et tillæg eller slags 3. del, der omhandlede et dansk hjælpekorps i Ungarn, udkom 1843 i Militært Repertorium 2. række, af hvilket tidsskrift Jahn var en flittig medarbejder og i 1847 blev medredaktør. Også til Danske Magazin leverede han bidrag. Jahn var svagelig af helbred og afskedigedes med ventepenge 1842 af infanteriets linje, men optoges det følgende år som premierløjtnant i reserven. 1848 indtrådte han på ny i aktiv tjeneste, først som pladskommandant i forskellige byer, derefter som kompagnikommandør i 3. reservebataljon. I denne egenskab faldt han under bataljonens kamp i træfningen ved Ullerup 6. april 1849.

Jahn blev gift 7. juni 1844 i Aalborg med Sophie Vilhelmine Antonie Kuhlmann (Kühlmann) (25. maj 1821 på Petersholm ved Vejle - 19. oktober 1844 i København), datter af proprietær Johan Anton Kuhlmann, senere til Brejninggård, og Elisa Christiane Torkos.

Han er begravet i Sønderborg, mens hustruen er begravet på Garnisons Kirkegård.

Hans, og til dels også faderens ekscerpter og optegnelser, gik over til oberst Otto Vaupell og er benyttet i dennes Den dansk-norske Hærs Historie. Rester deraf er afleveret i Rigsarkivet.

Kilder 

 
 Thomas Hansen Erslew, Almindeligt Forfatter-Lexicon for Kongeriget Danmark med tilhørende Bilande fra 1814.
 Den dansk-tydske Krig 1848-50, udg. af Generalstaben, II, 1126.
 Johannes Steenstrup, Historieskrivningen i Danmark i det 19. Aarhundrede.

Faldne danske militærfolk
Personer fra Kiel
Personer i Treårskrigen fra Danmark
Danskere i 1800-tallet
Militærhistorikere fra Danmark
Redaktører fra Danmark
Faglitterære forfattere fra Danmark
Trinidad og Tobagos flag

Trinidad og Tobagos flag er rødt med et sort diagonalbånd med en smal hvid stibe på hver side. Flaget blev gjort officielt den 8. juni 1962.

Det røde symboliserer landets og befolkningens vitalitet, men også solens varme og energi. Det hvide repræsenterer havet som omgiver øerne samt nationens kamp for renhed og ligestilling og det sorte symboliserer folkets enighed og energi samt landets rigdom.

Tidligere flag 
Før Trinidad og Tobago blev en selvstændig stat i 1962 brugte de et blue ensign koloniflag med det britiske flag i det øverste venstre hjørne og et rundt billede af et sejlskib i en havn foran et bjerg.

Eksterne henvisninger 

Flag fra Sydamerika
Flag
Etableret i 1962